Lillestrøm videregående skole

Lillestrøm videregående skole er en offentlig videregående skole i Lillestrøm som ble etablert i 1884 som Lillestrøm Middelskole. Skolen har siden blant annet hatt navnet Lillestrøm Interkommunale Høgre Almenskole og Lillestrøm Gymnas.

Skolen ligger i Henrik Wergelands gate sentralt i Lillestrøm sentrum. De eldste av de nåværende bygningene ble ferdigstilt i 1950 og ble offisielt åpnet i september 1951. Skolen er påbygd i 1958, 1995 og 2015.

Skolen tilbyr utdanningsprogrammene Studiespesialisering, Musikk, dans og drama og Medier og kommunikasjon. Skolen tilbyr også språkopplæring for minoritetsspråklige elever, og opplæring for voksne. Lillestrøm vgs tilbyr også International Baccalaureate, og omtales som en IB-skole.

 Motto og verdier 
Mottoet til Lillestrøm videregående skole er det latinske uttrykket Festina Lente i betydningen, «Skynd deg langsomt». Frem til ca 2012 hadde skolen også et latinsk motto, Ars longa vita brevis i betydningen, «Livet er kort, kunnskapen varer lenge».

Skolens pedagogiske plattform formulerer skolens visjon og mål: 
«Lillestrøm videregående skole: Kunnskap, kunst og kultur i et allsidig og utfordrende miljø i hjertet av Lillestrøm.»
«Lillestrøm videregående skole skal være en skole som er godt synlig i lokalmiljøet med et positivt læringsmiljø kjennetegnet av trivsel, samarbeid og pedagogisk mangfold. (Skolen skal ha) faglig dyktige lærere som er inspirerte, engasjerte og har blikk for den enkelte. (Skolen skal også ha) moderne utstyr i tradisjonsrike omgivelser.» 

I 2011 ble nye strategiske mål formulert:
 Skolen skal være foregangsskole innen skolens programområder.
 Skolen skal gi elevene fagkunnskaper og et solid fundament for videre studier.
 Elevene skal ha en positiv relativ karakterutvikling over tre år.
 Skolen skal utvikle toleranse, sosiale ferdigheter og internasjonal forståelse.
 Skolen skal være synlig i lokalmiljøet.

Skolens temaprofil er Gjensidig læring og utvikling gjennom internasjonalt samarbeid. Dette viser til at skolen er en IB-skole, og satser på internasjonalisering med partnerskoler i Ghana, Spania, Tyskland og Frankrike. Skolen er også i ASPnet (UNESCOs skolenettverk).

Utdanningstilbud
Lillestrøm videregående skole har videreført fagtilbudene fra tiden som gymnas med studiespesialiserende og studieforberedende utdanningsprogram:
Studiespesialisering med programområdene realfag og språk, samfunnsfag og økonomi.
  International Baccalaureate (IB).
Musikk, dans og drama, alle tre programområder.
Medier og kommunikasjon med spesiell studiekompetanse.
  Forberedende Vg1-kurs for minoritetsspråklige elever
  MDT – ettårig tilrettelagt kurs i musikk («APO»).
Skolen hadde tidligere prosjektet Kjellerprosjektet eller Forskerlinja. Skolen var forsøksskole som arbeidet med å utvikle læreplaner i et nytt fag, Forskningslære. Resultatene av utprøvingen ble etter innføringen av Kunnskapsløftet videreført i Teknologi og forskningslære. Under utprøvingen av dette nye faget var skolen pionerskole og samarbeidet tett med forskningsmiljøet på Kjeller (IFA, FFI, NILU).

Skolens rektorer
fra 1884–1886: Sverre F Johnsen og Jens Skogvold
fra 1886–1896: Einar Schibbye
fra 1896–1939: Hans Krogsrud
fra 1939: Hans Nylund
fra 1971–1978: Sverre Falchenberg Pedersen
fra 1978–1995: Kåre Haugen
fra 1995–1999: Eli Vinje
fra 1999–2012: Tor Nakstad 
fra 2012–: Øivind Sørlie

 Kultur 

 Bildekunst 
Lillestrøm videregående skole har en rikholdig kunstsamling hvor kjernen i samlingene består av aulautsmykningen med verk av maleren Henrik Sørensen samt maleri og trerelieffer av Dagfin Werenskiold. Skolens aula er et eksempel på 50-tallsarkitektur. Den er svært mye brukt som møte- og opplevelsessted for skolens egne elever og personale, men også for gjester utenfra.

 Skolerevy 
Hvert år siden 2014 har elevene ved skolen satt opp en revy som kalles «Snilerevyen». Arbeidet med Snilerevyen administreres av et styre og gruppesjefer. Styret har det overordnede administrative ansvaret for revyen.
 År  Navn  Premiere  Karakter Aftenposten  Karakter Romerikes Blad 2014  «Lillestrøm mot verden»  17. desember 2014  N/A  4 2016  «Vet du det du vet?»  12. januar 2016  4  4 2017  «Foran fremtiden»  10. januar 2017  5  N/A 2018  «Vent, hva?»  6. januar 2018  3  5 2019  «👌»  10. januar 2019  6  5 2020  «Snilerevyen 1348»  7. januar 2020  4  5 2021  «så halvveis»  –  –  – 2022  «Tiden flyr»  6. januar 2022   - -  2023  «Vi legger det på hylla»  5. januar 2023  -  5 2025   «Spark opp og ta sats nedenfra»  3. januar 2025  3 2026«Ildsjelen»6. januar 2026 -5

 LilleStortinget 
LilleStortinget er et politisk rollespill som arrangeres årlig ved Lillestrøm videregående skole. Her deltar alle elever fra VG1 studiespesialisering, VG2 medier- og kommunikasjonsfag, samt VG2 musikk, dans og drama. Rollespillet ble først etablert i 2014, blant annet av Sigurd Sætre, og har siden blitt en viktig del av skolens opplæring i demokrati og samfunnsfag. Elever fra ulike trinn deltar aktivt i LilleStortinget, og det inkluderer også bidrag fra klassen for politikk og menneskerettigheter, samt gjesteroller fra enkelte programfagsklasser.

Formålet med LilleStortinget er å gi elever en dypere forståelse av demokratiet i Norge, og hvordan beslutningsprosesser på Stortinget fungerer. Gjennom realistiske rollespill, der elevene tar på seg roller som politikere, lærer de om politiske debatter, forhandlinger og lovgivningsprosesser.

 Tidligere elever (utvalg) 

Ole Kristen Harborg (f. 1936)
Ola Johnsrud (f. 1940)
Jan Stenerud (f. 1942)
Sidsel Ryen (f. 1943)
Arne Scheie (f. 1944)
Arild Andersen (f. 1945)
Anne Gjevang (f. 1948)
Åse Kleveland (f. 1949)
Frank Grønlund (f. 1952)
Olav Christopher Jenssen (f. 1954)
Pål Thowsen (f. 1955)
Arnfinn Fagerli (f. 1956)
Espen Dietrichs (f. 1956)
Anne Grete Preus (f. 1957)
Erik Solér (f. 1960)
Robert Stoltenberg (f. 1965)
Arne Hurlen (f. 1970)
Thomas Alsgaard (f. 1972)
Trond Fausa Aurvåg (f. 1972)
Elisa Røtterud (f. 1979)
Else Kåss Furuseth (f. 1980)
Herman Bernhoft (f. 1981)

 Referanser 

Eksterne lenker
 Nettsted

Kategori:Videregående skoler i Akershus
Kategori:Lillestrøm by
Kategori:Utdanningsinstitusjoner etablert i 1884
Kategori:Bygninger tegnet av Finn Bryn
Kategori:Skoler i Lillestrøm
Kategori:Skolerevy